text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 17 декември 2012 година
  за изменение на Решение 2007/767/ЕО по отношение на дерогацията от правилата за произход, определени с Решение 2001/822/ЕО на Съвета, във връзка с някои рибни продукти, внасяни от Фолкландските острови
  (нотифицирано под номер C(2012) 9408)
  (2012/806/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските страни и територии към Европейската общност („Решение за отвъдморско асоцииране“) (1), и по-специално член 37 от приложение III към него,
  като има предвид, че:
  (1)
  На 15 ноември 2007 г. Комисията прие Решение 2007/767/ЕО (2) за дерогация от определението на понятието „стоки с произход“, за да се вземе предвид специалното положение на Фолкландските острови по отношение на различни видове замразена риба под код по КН 0303, замразени рибни филета под код по КН 0304, както и замразени калмари от видовете Loligo и Illex под код по КН 0307. Срокът на действие на посочената дерогация изтече на 30 ноември 2012 г.
  (2)
  На 12 октомври 2007 г. Фолкландските острови поискаха нова дерогация от правилата за произход, определени в приложение III към Решение 2001/822/ЕО, за периода от 1 декември 2012 г. до приемането на новото решение за отвъдморско асоцииране. Това искане се отнася за общо количество от 8 750 тона замразена риба под код по КН 0303, 1 683 тона замразени рибни филета под код по КН 0304, 29 400 тона замразени калмари от вида Loligo и 15 500 тона замразени калмари от вида Illex под код по КН 0307.
  (3)
  Фолкландските острови изтъкват като основание за искането си факта, че ограниченията, съществуващи на вътрешния пазар на труда, и недостигът на умения ограничават възможностите за наемане на екипажи за риболовните съдове сред жителите на Фолкландските острови. Фактът, че екипажите от отвъдморските страни и територии (ОСТ), Общността или държавите от Африка, Карибския и Тихоокеанския басейн (АКТБ), в момента не разполагат с всички необходими умения по отношение на риболова се обяснява по-специално със специфичното географско положение на Фолкландските острови.
  (4)
  Следва да се предостави дерогация от правилата за произход, определени в приложение III към Решение 2001/822/ЕО, за продуктите под кодове по КН 0303 и 0304, както и за калмарите от видовете Loligo и Illex под кодове по КН съответно 0307 49 35 и 0307 99 11. Основание за тази дерогация се съдържа в член 37, параграф 1 от посоченото приложение, по-специално що се отнася до развитието на вече съществуваща местна промишленост.
  (5)
  Необходимо е да се гарантира непрекъснатост на вноса от Фолкландските острови в Съюза. Поради това срокът на действие на Решение 2007/767/ЕО следва да бъде удължен, считано от 1 декември 2012 г., до влизането в сила на новото решение за отвъдморско асоцииране, което се предвижда да влезе в действие на 1 януари 2014 г.
  (6)
  Поради това Решение 2007/767/ЕО следва да бъде съответно изменено.
  (7)
  Мерките, предвидени в настоящото решение, са в съответствие със становището на Комитета по Митническия кодекс,
  ПРИЕ НАСТОЯЩОТО РЕШЕНИЕ:
  Член 1
  Решение 2007/767/ЕО се изменя, както следва:
  1)
  В член 2 първата алинея се заменя със следното:
  „Предвидената в член 1 дерогация се прилага за риба, добита от морето от риболовни съдове или производствени кораби, и за определените в приложението към настоящото решение годишни количества, внасяни в Общността от Фолкландските острови от 1 декември 2007 г. до 31 декември 2013 г.“
  2)
  Член 6 се заменя със следното:
  „Член 6
  Настоящото решение се прилага от 1 декември 2007 г. до 31 декември 2013 г.“
  3)
  Приложението се заменя с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 17 декември 2012 година.